CELEX: 52018JC0009
Language: mt
Date: 2018-05-02
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni tad-dokument: “It-tisħiħ tas-sħubija privileġġjata bejn l-UE u t-Tuneżija: prijoritajiet strateġiċi għall-perjodu 2018-2020”.

IL-KUMMISSJONI EWROPEA
            Brussell, 2.5.2018
            JOIN(2018) 9 final
            2018/0120(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni tad-dokument: “It-tisħiħ tas-sħubija privileġġjata bejn l-UE u t-Tuneżija: prijoritajiet strateġiċi għall-perjodu 2018-2020”.
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għal u għanijiet tal-proposta
            
            
               Il-Politika Ewropea tal-Viċinat (PEV) riveduta
                  1
               , adottata f’Novembru 2015, tistabbilixxi qafas ġdid biex tiddefinixxi għal relazzjonijiet bilaterali mal-pajjiżi sħab. Fil-każ tat-Tuneżija, dan l-approċċ il-ġdid huwa rifless fid-dokument It-tisħiħ tas-Sħubija privileġġjata bejn l-UE u t-Tuneżija: prijoritajiet strateġiċi għall-perjodu 2018-2020, li huwa punt ta’ referenza ewlieni għal qbil fuq għadd limitat ta’ prijoritajiet ta’ politika għall-perjodu 2018-2020.
            
            
               Il-konsultazzjonijiet mar-Repubblika tat-Tuneżija bdew f’Ottubru 2017. Dan l-approċċ huwa konformi mal-istrateġija globali l-ġdida tal-Politika Estera u ta’ Sigurtà tal-Unjoni Ewropea 
                  2
               , ippreżentata f’Ġunju 2016 mir-Rappreżentant Għoli.
            
            
               L-UE u t-Tuneżija qablu li jaħdmu flimkien biex iħejju dokument li jistabbilixxi “prijoritajiet strateġiċi” għat-tisħiħ tas-sħubija privileġġjata. Din is-sħubija tirrifletti l-uniċità u d-dinamiżmu ta’ relazzjonijiet bilaterali bejn it-Tuneżija u l-UE. Dawn il-prijoritajiet strateġiċi huma maħsuba biex tiġi mġedda din l-uniċità u tiġi riflessa l-ambizzjoni komuni li jissaħħu r-relazzjonijiet bilaterali fl-oqsma kollha u li jsir avvanz lejn l-iżgurar ta’ rabtiet dejjem aktar mill-qrib bejn it-Tuneżija u ż-żona Ewropea. Il-prijoritajiet huma bbażati fuq il-pjan ta' żvilupp tat-Tuneżija għal ħames snin bejn l-2016 u l-2020 u l-Komunikazzjoni Konġunta mir-Rappreżentant Għoli u l-Kummissjoni dwar it-Tisħiħ tal-appoġġ tal-UE għat-Tuneżija tad-29 ta’ Settembru 2016. Dan id-dokument se jikkostitwixxi wkoll punt ta’ referenza li għandu jittieħed inkunsiderazzjoni biex jiġi implimentat programmazzjoni ta’ kooperazzjoni finanzjarja tal-UE, l-Uniku Qafas ta’ Appoġġ tal-UE għat-Tuneżija li ġie adottat mill-Kummissjoni fit-18 ta’ Awwissu 2017 (C(2017) 5637 (1)).
            
            
               Il-“prijoritajiet strateġiċi” jittraduċi s-sħubija privileġġjata f’termini prattiċi għas-snin 2018-2020 u huma passi importanti fl-iżvilupp ta’ mudell ambizzjuż għar-relazzjonijiet futuri bejn l-UE u t-Tuneżija wara l-2020. Il-ħolqien ta’ perspettivi futuri għaż-żgħażagħ hija fil-qofol ta’ dawn il-prijoritajiet. Id-dokument jiffoka fuq l-aċċellerazzjoni ta’ riformi soċjoekonomiċi, fost l-oħrajn billi jittejjeb l-ambjent tan-negozju u l-konklużjoni ta’ ftehim ta’ kummerċ ħieles approfondit u komprensiv (DCFTA - deep and comprehensive free trade agreement). It-transizzjoni demokratika u l-governanza tajba jikkostitwixxu l-pilastru ewlieni l-ieħor fl-implimentazzjoni tal-Ftehim ta’ Assoċjazzjoni bejn l-UE u t-Tuneżija. Iż-żewġ naħat jintrabtu wkoll li jintensifikaw il-kooperazzjoni tagħhom għas-snin li ġejjin fil-qasam tas-sigurtà u l-ġlieda kontra t-terroriżmu, u fil-qasam tal-migrazzjoni u l-mobilità. It-Tuneżija għamlet l-għażla strateġika li tankra ruħha fl-UE u l-iżvilupp ta’ Tuneżija demokratika, prospera u stabbli huwa ta’ interess strateġiku reċiproku għaż-żewġ imsieħba.
            
            
               Is-sħubija bejn l-UE u t-Tuneżija huwa fattur ewlieni fir-relazzjoni - billi ż-żgħażagħ huma kwistjoni tranżversali. 
            
            
               Il-prijoritajiet strateġiċi ewlenin adottati fir-rigward tar-relazzjonijiet bejn l-UE u t-Tuneżija għas-snin 2018-2020 huma:
            
            
               (1)żvilupp soċjoekonomiku inklużiv u sostenibbli;
            
            
               (2)id-demokrazija, il-governanza tajba u d-drittijiet tal-bniedem;
            
            
               (3)aktar tqarrib tal-popli, il-mobilità u l-migrazzjoni;
            
            
               (4)is-sigurtà u l-ġlieda kontra t-terroriżmu.
            
            
            
               •Konsistenza ma’ dispożizzjonijiet eżistenti fil-qasam ta’ politika
            
            
               
                  Il-prijoritajiet strateġiċi bejn l-UE u t-Tuneżija huma l-ewwel qafas bilaterali miftiehem fl-ambitu tal-PEV il-ġdida u jikkonformaw mal-prijoritajiet u t-termini stabbiliti f’din il-politika, jiġifieri l-istabbilizzazzjoni tal-viċinat f’termini politiċi, ekonomiċi u ta’ sigurtà. Huma wkoll konsistenti mal-Ftehim ta’ Assoċjazzjoni bejn l-UE u t-Tuneżija, li daħal fis-seħħ fl-1 ta’ Marzu 1998.
               
            
            
               •Konsistenza ma' politiki oħra tal-Unjoni
            
            
               
                  Il-prijoritajiet strateġiċi bejn l-UE u t-Tuneżija jirriflettu l-impenn li ilu stabbilit mill-UE mal-imsieħba Mediterranji tagħha. Huma wkoll f’konformità mal-istrateġija globali tal-UE, li tippromwovi approċċ integrat biex jiġu indirizzati l-kriżijiet permezz ta’ koordinazzjoni tal-politiki tal-UE fl-oqsma tal-għajnuna umanitarja, tal-ġestjoni tar-riskju ta’ diżastri, tal-iżvilupp, tal-migrazzjoni, tal-kummerċ, tal-investiment, tal-infrastruttura, tal-edukazzjoni, tas-saħħa u tar-riċerka. Id-dokument iqis, fost l-oħrajn, il-ħidma favur id-drittijiet tal-bniedem u l-governanza tajba, il-ġestjoni sostenibbli ta’ riżorsi naturali, id-dimensjoni esterna tal-politiki tal-UE dwar il-migrazzjoni, aktar enfażi fuq il-kooperazzjoni internazzjonali fil-ġlieda kontra t-terroriżmu u l-estremiżmu vjolenti, u l-potenzjal tal-kummerċ li jiġġenera tkabbir ġust u impjiegi deċenti.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               
                  Din il-proposta hija bbażata fuq l-Artikolu 218(9) tat-Trattat dwar il-Funzjonament tal-Unjoni Ewropea (TFUE). Hija proposta konġunta għal Deċiżjoni tal-Kunsill tal-UE dwar il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni ta’ rakkomandazzjoni dwar il-prijoritajiet strateġiċi tas-sħubija privileġġjata bejn l-UE u t-Tuneżija.
               
               
                  Jenħtieġ li l-prijoritajiet ta’ sħubija jiġu adottati fil-laqgħa tal-Kunsill ta’ Assoċjazzjoni bejn l-UE u t-Tuneżija tal-15 ta’ Mejju 2018, wara l-adozzjoni mill-Kunsill tal-UE, skont l-Artikolu 218(9) TFUE, tal-pożizzjoni li għandha tittieħed fil-Kunsill ta’ Assoċjazzjoni. Ladarba jiġu adottati, il-prijoritajiet strateġiċi se jiggwidaw il-programmazzjoni ta’ kooperazzjoni finanzjarja pprovduta mill-UE skont l-Istrument Ewropew ta’ Viċinat.
               
            
            
               •Sussidjarjetà (għall-kompetenza mhux esklużiva)
            
            
               
                  Billi l-prijoritajiet strateġiċi jikkonċernaw relazzjonijiet bejn l-UE u t-Tuneżija, l-Istati Membri ma jistgħux jadottawhom fil-livell nazzjonali.
               
            
            
               •Proporzjonalità
            
            
               
                  Skont l-Artikolu 218(9) TFUE, trid tiġi adottata pożizzjoni tal-Kunsill tal-UE qabel il-prijoritajiet strateġiċi jkunu jistgħu jiġu adottati mill-Kunsill ta’ Assoċjazzjoni.
               
            
            
               •Għażla tal-istrument
            
            
               
                  Il-Konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat
                     3
                   ikkonfermaw “l-intenzjoni tal-Kunsill li jibda fażi ġdida ta’ involviment mal-imsieħba fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma”.
               
               
                  Biex isegwu dan l-approċċ, l-impenji politiċi huma l-aktar strument xieraq. Ftehim internazzjonali vinkolanti ġdid mat-Tuneżija kien joħloq piż proċedurali sproporzjonat meta mqabbel mal-perjodu taż-żmien kopert mill-prijoritajiet strateġiċi. Min-naħa l-oħra, sempliċi Memorandum ta’ Qbil ma kienx se jkollu bażi sostantiva għal programmazzjoni pluriennali tal-għajnuna prevista fil-“pjanijiet ta’ azzjoni jew dokumenti ekwivalenti oħra maqbula b’mod konġunt” imsemmija fl-Artikolu 3(2) rar-Regolament dwar l-Istrument Ewropew ta’ Viċinat
                     4
                  .
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjoni ma’ persuni interessati
            
            
               
                  Dan it-test ġie abbozzat wara konsultazzjoni mill-qrib mas-servizzi rilevanti tal-Kummissjoni u mar-rappreżentanti tal-Istati Membri fil-Grupp ta’ Ħidma tal-Kunsill dwar il-Maxreq/il-Magreb, kif ukoll wara taħditiet mal-kontropartijiet Tuneżini.
               
               
                  Minbarra l-konsultazzjonijiet regolari f’Tuneż dwar il-prijoritajiet tematiċi, il-konsultazzjonijiet mal-partijiet kkonċeranti tas-soċjetà ċivili bdew f’Marzu fi Brussell u f’Tuneż. Il-messaġġ ewlieni li wasal kien dwar il-ħtieġa li jiġi żgurat l-appoġġ kontinwu tal-UE għall-proċess kontinwu ta’ tranżizzjoni demokratika fit-Tuneżija, il-promozzjoni tal-governanza tajba u l-istat tad-dritt, ir-rispett għad-drittijiet tal-bniedem, u t-tisħiħ tar-rwol u l-parteċipazzjoni tas-soċjetà ċivili fil-proċess tal-iżvilupp politiku, ekonomiku u soċjali, permezz ta’ implimentazzjoni effettiva tal-Kostituzzjoni Tuneżina u l-impenji internazzjonali mwettqa mit-Tuneżija. Il-partijiet ikkonċernati tas-soċjetà ċivili tennew ukoll l-importanza li jaħdmu magħhom maż-żgħażagħ Tuneżini u għalihom biex jippromwovu l-aċċess għall-impjiegi. Dawn il-punti kollha ġew ikkunsidrati fit-testi mehmuża.
               
               
                  Il-konsultazzjonijiet twettqu abbażi tal-linji gwida fl-ambitu tal-Politika Ewropea ġdida tal-Viċinat.
               
            
            
               •Ġbir u użu tal-għarfien espert
            
            
               
                  L-għarfien espert tematiku rilevanti kien disponibbli internament, jew f’Brussell fil-kwartieri ġenerali tal-istituzzjonijiet Ewropej jew f’Tuneż fid-Delegazzjoni tal-UE fit-Tuneżija.
               
            
            
               •Valutazzjoni tal-impatt
            
         
         
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  L-ebda konsegwenza fuq id-drittijiet fundamentali fl-Istati Membri tal-Unjoni Ewropea.
               
               
                  Rigward id-drittijiet fundamentali fit-Tuneżija, waħda mill-prijoritajiet strateġiċi huwa t-tisħiħ tad-demokrazija, il-governanza tajba u d-drittijiet tal-bniedem fil-pajjiż. L-UE u t-Tuneżija stabbilixxew djalogu regolari u onest u kooperazzjoni mill-qrib fil-qasam tad-drittijiet fundamentali. Iż-żewġ naħat se jkomplu jintensifikaw il-kooperazzjoni tagħhom fis-snin li ġejjin.
               
            
            
               4.IMPLIKAZZJONIJIET GĦALL-BAĠIT
            
            
               
                  Ma hemm l-ebda implikazzjoni addizzjonali għall-baġit lil hinn minn dak li huwa previst f’impenji internazzjonali preċedenti tal-UE. L-implikazzjonijiet għall-baġit huma mfissra fil-Qafas ta’ Appoġġ Uniku tal-Istrument Ewropew ta’ Viċinat 2017-2020 (SEV).
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  L-implimentazzjoni tal-prijoritajiet strateġiċi bejn l-UE u t-Tuneżija se tiġi sorveljata b’mod regolari. Il-punti ta’ kuntatt se jiġu maħtura miż-żewġ naħat fid-dipartimenti rilevanti biex jiżguraw l-implimentazzjoni effettiva u ta’ benefiċċju reċiproku tal-prijoritajiet. Il-laqgħat relatati mal-kooperazzjoni bilaterali bejn l-UE u t-Tuneżija skont il-Ftehim ta’ Assoċjazzjoni se jikkontribwixxu għat-tali monitoraġġ, inkluż fil-livell settorjali.
               
            
            
               6. REFERENZI
            
            
               (a)Il-Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, “Rieżami tal-Politika Ewropea tal-Viċinat” (JOIN (2015) 50 final tat-18.11.2015). Id-Dokument ta’ Pożizzjoni Komuni tal-Pajjiżi Għarab tal-PEV ippreżentat fil-Konferenza Ministerjali ta’ Bejrut dwar ir-rieżami tal-Politika Ewropea tal-Viċinat (PEV) fl-24 ta’ Ġunju 2015. Il-Konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat.
            
            
               (b)Ir-Regolament (UE) Nru 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat (ĠU L 77; 15.3.2014).
            
            
               (c)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (ĠU L 097, 30.3.1998).
            
            
               (d)Il-komunikazzjoni konġunta lill-Parlament Ewropew u lill-Kunsill, It-tisħiħ tal-appoġġ tal-UE għat-Tuneżija (JOIN (2016) 47 final tad-29.9.2016); Il-Konklużjonijiet tal-Kunsill tal-17 ta’ Ottubru 2016 dwar it-Tuneżija, Ref.: 13056/16.
            
            
               2018/0120 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni tad-dokument: “It-tisħiħ tas-sħubija privileġġjata bejn l-UE u t-Tuneżija: prijoritajiet strateġiċi għall-perjodu 2018-2020”.
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika tas-Sigurtà u tal-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, ġie ffirmat fis-17 ta’ Lulju 1995 u daħal fis-seħħ fl-1 ta’ Marzu 1998
                  5
               .
            
            
               (2)Il-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea tat-18 ta’ Novembru 2015 dwar ir-Rieżami tal-Politika Ewropea tal-Viċinat
                  6
                intlaqgħet tajjeb fil-Konklużjonijiet tal-Kunsill tal-14 ta’ Diċembru 2015. Il-Kunsill tal-14 ta’ Diċembru 2015 ikkonferma b’mod partikolari l-intenzjoni tiegħu li jibda fażi ġdida ta’ involviment mal-imsieħba tiegħu fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma.
            
            
               (3)Il-Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea tad-29 ta’ Settembru 2016 dwar it-Tisħiħ tal-appoġġ tal-UE għat-Tuneżija
                  7
                intlaqgħet tajjeb fil-Konklużjonijiet tal-Kunsill tas-17 ta’ Ottubru 2016. Il-Kunsill itenni l-impenn tiegħu biex jappoġġa t-tranżizzjoni tat-Tuneżija u jenfasizza n-natura eċċezzjonali tas-sitwazzjoni fit-Tuneżija u l-interess strateġiku tal-UE li tappoġġa l-iżvilupp ta’ Tuneżija demokratika, b’saħħitha, u stabbli fil-viċinat tagħha, kif ukoll il-ħtieġa li jiġi appoġġat progress politiku ma’ progress ekonomiku ta’ portata simili. Għal dan il-għan, huwa jappella għall-mobilizzazzjoni tal-istrumenti kollha disponibbli għall-UE u li jissaħħaħ l-impenn tal-UE u tal-Istati Membri f’kollaborazzjoni mill-qrib mal-awtoritajiet Tuneżini.
            
            
               (4)L-UE u t-Tuneżija għandhom responsabbiltà li jaħdmu flimkien sabiex jiksbu l-għan komuni tagħhom kif imfisser skont il-prijoritajiet strateġiċi. L-iżvilupp ta’ Tuneżija demokratika prospera u stabbli huwa ta’ interess strateġiku reċiproku.
            
            
               (5)Filwaqt li jindirizzaw l-aktar sfidi urġenti, l-UE u t-Tuneżija se jkomplu jfittxu li jiksbu l-għanijiet ewlenin tas-sħubija tagħhom fuq terminu twil, u jaħdmu b’mod partikolari għall-ħolqien ta’ perspettivi għaż-żgħażagħ, billi jitħaffu r-riformi soċjoekonomiċi u jitkompla u jissaħħaħ il-proċess ta’ transizzjoni lejn id-demokrazija.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni tad-dokument: It-tisħiħ tas-sħubija privileġġjata bejn l-UE u t-Tuneżija: prijoritajiet strateġiċi għall-perjodu 2018-2020 hija bbażata fuq it-test anness ma’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat; Stqarrija għall-istampa tal-Kunsill Nru 926/15. 
               
               
                  
                     (2)
                  
                        “Viżjoni Komuni, Azzjoni Komuni: Ewropa Aktar b’Saħħitha; Strateġija Globali għall-Politika Estera u ta’ Sigurtà tal-Unjoni Ewropea”.
               
               
                  
                     (3)
                  
                        Il-Konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat; Stqarrija għall-istampa tal-Kunsill Nru 926/15.
               
               
                  
                     (4)
                  
                        Ir-Regolament (UE) Nru 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat (ĠU L 77, 15.3.2014, p.27).
               
               
                  
                     (5)
                  
                        Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (ĠU L ).
               
               
                  
                     (6)
                  
                        Il-Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Rieżami tal-Politika Ewropea tal-Viċinat (JOIN (2015) 50 final).
               
               
                  
                     (7)
                  
                        Il-Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Rieżami tal-Politika Ewropea tal-Viċinat (JOIN (2015) 50 final).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,2.5.2018
            JOIN(2018) 9 final
            Proposta Konġunta għal
            ANNESS
            to
            DEĊIŻJONI TAL-KUNSILL
            dwar il-pożizzjoni tal-Unjoni li għandha tiġi adottata fil-Kunsill ta’ Assoċjazzjoni stabbilit permezz tal-Ftehim Ewro-Mediterranju li jistabbilixxi assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni tad-dokument: “It-tisħiħ tas-sħubija privileġġjata bejn l-UE u t-Tuneżija:prijoritajiet strateġiċi għall-perjodu 2018-2020”
            
               
         
         
            
               ANNESS
            
            
            
               It-tisħiħ tas-sħubija privileġġjata bejn l-UE u t-Tuneżija:
            
            
               elementi ta’ prijoritajiet strateġiċi għall-perjodu 2018-2020
            
            
            
               1.Introduzzjoni
            
            
               It-Tuneżija ħadet deċiżjoni strateġika li tankra ruħha maż-żona Ewropea, u l-iżvilupp ta’ demokrazija Tuneżina prospera u stabbli fil-viċinat tal-UE huwa ta’ interess strateġiku reċiproku.
            
            
               Is-“sħubija privileġġjata” bejn l-UE u t-Tuneżija hija xhieda tar-relazzjonijiet bilaterali speċjali u dinamiċi li ġew stabbiliti, u l-ambizzjoni komuni li jsir progress f’rabtiet dejjem aktar mill-qrib bejn it-Tuneżija u ż-żona Ewropea. L-għan fit-tul huwa li jiġi żviluppat qafas ambizzjuż għal relazzjonijiet futuri wara l-2020, filwaqt li jitkompla l-progress li nkiseb u jsir użu sħiħ mill-opportunitajiet għal rabtiet eqreb ipprovduti skont il-Politika Ewropea tal-Viċinat fil-perjodu mill-2018 sal-2020.
            
            
               Fil-kuntest tas-sħubija privileġġjata, it-Tuneżija hija impenjata bis-sħiħ sabiex timplimenta r-riformi meħtieġa għal żvilupp soċjoekonomiku sostenibbli tal-pajjiż u biex jiġi żgurat progress fuq terminu twil fit-tranżizzjoni demokratika. Filwaqt li tirrealizza l-portata tal-isfida u d-diffikultajiet li għaddejja minnhom it-Tuneżija, l-Unjoni Ewropea ttenni l-impenn tagħha li tappoġġa l-implimentazzjoni ta’ dawn ir-riformi malajr kemm jista’ jkun.
            
            
               Il-prijoritajiet strateġiċi żviluppati f’dan id-dokument jwasslu għas-sħubija privileġġjata f’termini prattiċi għall-perjodu 2018-2020. Il-ħolqien ta’ perspettivi futuri għaż-żgħażagħ se jkun fil-qofol tal-azzjonijiet taż-żewġ naħat. L-enfażi se jkun fuq it-tħaffif tar-riformi soċjo-ekonomiċi, inkluż it-titjib tal-ambjent tan-negozju, u l-konklużjoni ta’ ftehim ta’ kummerċ ħieles approfondit u komprensiv (DCFTA - deep and comprehensive free trade agreement). Il-konsolidazzjoni demokratika, b’mod partikolari l-implimentazzjoni effettiva tal-Kostituzzjoni tal-2014 u l-governanza tajba se jibqgħu essenzjali wkoll. Iż-żewġ naħat se jsaħħu l-kooperazzjoni fil-qasam tas-sigurtà u l-ġlieda kontra t-terroriżmu, u fil-qasam tal-migrazzjoni u l-mobilità bit-tlestija tan-negozjati dwar il-faċilitazzjoni tal-viża u dwar ir-riammissjoni, u l-parteċipazzjoni dejjem aktar attiva tat-Tuneżija fil-programmi tal-UE. It-tisħiħ tad-djalogu politiku ta’ livell għoli u d-djalogu mas-soċjetà ċivili u kif ukoll il-viżibbiltà tas-sħubija se jimxu id f’id ma’ dawn l-isforzi. 
            
            
               Dawn il-prijoritajiet huma msejsa fuq il-Pjan ta’ Żvilupp Tuneżin ta’ Ħames Snin 2016-2020
                  1
                u l-Komunikazzjoni Konġunta dwar it-Tisħiħ tal-appoġġ tal-UE għat-Tuneżija
                  2
               .
            
            
               2.Prijoritajiet strateġiċi tas-sħubija privileġġjata bejn l-UE u t-Tuneżija għall-perijodu 20182020
            
            
               Sħubija għaż-żgħażagħ
            
            
               L-UE u t-Tuneżija tikkunsidra ssaħħaħ il-prospetti taż-żgħażagħ għall-ġejjieni bħala għan ewlieni, kif jidher mis-Sħubija bejn l-UE u t-Tuneżija għaż-żgħażagħ imnedija mill-President Tuniżjan u r-Rappreżentant Għoli/Viċi President fl-1 ta’ Diċembru 2016. Sabiex ikun hemm rispons aħjar għall-bżonnijiet taż-żgħażagħ Tuneżini, jenħtieġ li d-diversi azzjonijiet li għaddejjin u dawk futuri jkunu aktar konsistenti. Fuq il-bażi tad-djalogu mniedi għall-implimentazzjoni ta’ din is-sħubija, l-UE u t-Tuneżija impenjaw ruħhom li jikkonsolidaw il-miżuri li jippromwovu l-impjiegi u l-impjegabbiltà taż-żgħażagħ; mobilità; u aktar parteċipazzjoni taż-żgħażagħ fil-ħajja pubblika u fil-politika, b’mod partikolari f’inizjattivi lokali. L-impjegabilità se teżiġi r-riforma fl-edukazzjoni u t-taħriġ vokazzjonali, il-ħolqien ta’ rabtiet aktar mill-qrib bejn is-settur privat u s-sistemi edukattivi u ta’ taħriġ, il-promozzjoni u l-appoġġ għal inizjattivi innovattivi mnedija miż-żgħażagħ, b’mod partikolari fl-oqsma tat-teknoloġiji l-ġodda u tal-kultura. L-appoġġ għall-iżvilupp ta’ strateġija nazzjonali Tuneżina għaż-żgħażagħ se jkun element prinċipali tas-sħubija, kif se jkun it-tisħiħ tal-istituzzjonijiet u tal-organizzazzjonijiet idedikati għaż-żgħażagħ.
            
            
               Għall-ikkumplimentar ta’ dan l-impenn liż-żgħażagħ, iż-żewġ naħat se jaħdmu fuq il-prijoritajiet strateġiċi li ġejjin:
            
            
               2.1.Żvilupp soċjoekonomiku inklużiv u sostenibbli
            
            
               Il-progress politiku jista’ biss ikun sostnut jekk ikun akkumpanjat minn progress ekonomiku ta’ portata simili. Fid-dawl tas-sitwazzjoni soċjoekonomika fraġli tat-Tuneżija, b’livell għoli ta’ qgħad fost iż-żgħażagħ (speċjalment fost dawk li għandhom l-ogħla livell ta’ edukazzjoni) u inugwaljanzi reġjonali u soċjali sinifikanti, wieħed mill-għanijiet ewlenin se tkun il-kontribuzzjoni biex l-ekonomija Tuneżina tirpilja, issir aktar kompetittiva u diversifikata u tinbidel b’mod inklużiv u b’mod sostenibbli, fir-rispett dovut għall-impenji internazzjonali dwar l-ambjent u t-tibdil fil-klima. L-UE se tkompli tagħti l-appoġġ tagħha u tinkoraġġixxi r-riformi strutturali. 
            
            
               B’mod aktar partikolari, il-miżuri fil-qasam tal-iżvilupp soċjoekonomiku se jkunu organizzati madwar l-impenji li ġejjin:
            
            
               –it-titjib tal-klima tan-negozju u l-appoġġ għall-iżvilupp tas-settur privat u l-investiment privat, b’mod partikolari permezz ta’: (i) is-simplifikazzjoni u t-tħaffif tal-proċeduri amministrattivi għan-negozji, (ii) it-titjib fl-aċċess għall-finanzjament, u (iii) iż-żieda fl-investiment pubbliku u privat – b’mod partikolari l-implimentazzjoni effettiva tal-liġi tal-2016 dwar l-investiment u l-liġi tal-2017 li jfasslu mill-ġdid il-benefiċċji tat-taxxa, b’kont meħud ta’ akkordji dannużi fir-rigward tal-abolizzjoni ta’ vantaġġi fiskali;
            
         
         
            
               –se jkun hemm ukoll enfażi fuq il-promozzjoni b’mod attiv tal-intraprenditorija u l-iżvilupp tal-SMEs/VSEs;
            
            
               –id-definizzjoni u l-implimentazzjoni ta’ strateġiji settorjali nieqsa, pereżempju t-turiżmu;
            
            
               –it-titjib tal-protezzjoni tal-ambjent u l-ġestjoni tar-riżorsi naturali (inkluż l-ilma), b’mod partikolari permezz tal-implimentazzjoni tal-istrateġija nazzjonali għall-ekonomija ekoloġika tat-Tuneżija u l-implimentazzjoni ta’ impenji internazzjonali dwar it-tibdil fil-klima (kontribuzzjoni nazzjonali stabbilità), l-ekonomija blu u riżorsi tas-sajd;
            
            
               –it-titjib tal-kompetittività ta’ setturi tradizzjonali u ta’ tkabbir fl-industrija u l-agrikoltura, fost l-oħrajn, permezz ta’ użu akbar tat-teknoloġiji tal-informazzjoni u tal-komunikazzjoni u l-iżgurar tal-ġestjoni sostenibbli tar-riżorsi, u d-diversifikazzjoni tas-swieq tal-esportazzjoni;
            
            
               –l-iżvilupp tas-settur tal-enerġija, inklużi interkonnessjonijiet tal-elettriku bejn l-UE u t-Tuneżija, u l-promozzjoni ta’ sorsi ta’ enerġija rinnovabbli u l-effiċjenza fl-enerġija;
            
            
               –l-iżvilupp ta’ sistema tat-trasport sikura, sigura, sostenibbli u effiċjenti msejsa fuq standards armonizzati ta’ trasport u netwerk multimodali integrat sabiex jiġu ffaċilitati l-konnessjonijiet nofsinhar-nofsinhar u tramuntana-nofsinhar; 
            
            
               –il-konsolidazzjoni tas-sistema ta’ ġestjoni tal-finanzi pubbliċi permezz tal-adozzjoni u l-implimentazzjoni ta’ liġi baġitarja organika ġdida, ir-riforma tas-sistema ta’ awditjar tal-istat u t-titjib fil-governanza tal-intrapriżi pubbliċi. L-implimentazzjoni tar-riforma tas-sistema tat-taxxa (is-simplifikazzjoni tas-sistema tat-taxxa, il-ġustizzja fiskali, id-deċentralizzazzjoni, il-modernizzazzjoni tal-amministrazzjoni, il-ġlieda kontra l-evitar tat-taxxa u l-implimentazzjoni tal-impenji internazzjonali rilevanti) tirrappreżenta pass kruċjali lejn aktar żvilupp inklużiv tal-pajjiż. L-appoġġ għar-riformi bankarji li għaddejjin bħalissa u l-inklużjoni finanzjarja u l-istrateġija nazzjonali 2017-2021 rigward l-aċċess, l-użu u l-kwalità tas-servizzi huma importanti wkoll;
            
            
               –l-implimentazzjoni tal-proċess ta’ deċentralizzazzjoni, bil-għan li jiġu żviluppati s-servizzi pubbliċi u l-infrastruttura soċjali (b’mod partikolari fl-oqsma tal-edukazzjoni, il-kultura, is-saħħa, l-ilma u l-miżuri sanitarji) biex jiġu ssodisfati l-ħtiġijiet tal-komunitajiet lokali; u l-aċċelerazzjoni tal-proċess ta’ żvilupp tar-reġjuni fl-intern tat-Tuneżija, impenn kondiviż miż-żewġ partijiet biex gradwalment inaqqsu l-inugwaljanzi soċjoekonomiċi.
            
            
               Biex jitrawwem progress soċjali, iż-żewġ partijiet jimpenjaw ruħhom li jkomplu jippromwovu:
            
            
               –l-impjiegi, b’mod partikolari permezz ta’ aktar riformi biex jiġi żgurat aċċess ġust għal edukazzjoni u taħriġ vokazzjonali ta’ kwalità għolja f’konformità mal-ħtiġijiet tas-suq tax-xogħol; fil-qafas ta’ politika attiva biex jittejbu l-opportunitajiet biex wieħed jidħol fis-suq tax-xogħol; 
            
            
               –politika Tuneżina integrata u effiċjenti dwar l-inklużjoni soċjali u l-protezzjoni soċjali effettiva, b’mod partikolari permezz tat-tisħiħ tal-kapaċitajiet tal-korpi pubbliċi rilevanti, l-appoġġ għar-riformi mibdija mit-Tuneżija fil-qasam tal-koeżjoni soċjali, u l-implimentazzjoni tal-Artikolu 67 tal-Ftehim ta’ Assoċjazzjoni bejn l-UE u t-Tuneżija dwar il-koordinazzjoni tal-iskemi tas-sigurtà soċjali u l-applikazzjoni garantita ta’ prinċipji ta’ trattament ġust f’leġiżlazzjoni soċjali; u
            
            
               –djalogu soċjali inklussiv sabiex tisaħħaħ il-kapaċità li jitnaqqsu l-iżbilanċi soċjoekonomiċi, jitnaqqsu t-tensjonijiet soċjali u tiġi promossa paċi soċjali reali – u b’hekk titjieb l-attraenza tal-pajjiż għall-investituri barranin.
            
            
               Iż-żewġ naħat jibqgħu impenjati b’mod sħiħ għall-proċess ta’ negozjati għal Ftehim ta’ Kummerċ Ħieles Profond u Komprensiv (DCFTA - Deep and Comprehensive Free Trade Agreement) u qablu dwar pjan ta’ azzjoni konkret għall-2018 biex ikun jista’ jsir progress bil-ħsieb tal-konklużjoni tan-negozjati fl-2019. L-UE u t-Tuneżija se jkomplu jippromwovu l-modernizzazzjoni tal-ekonomija Tuneżina għall-benefiċċju ta’ kulħadd, inklużi r-reġjuni u l-komunitajiet l-aktar żvantaġġati, u jagħtu spinta lill-ħolqien tal-impjiegi, b’mod partikolari għaż-żgħażagħ. Iż-żewġ naħat jimpenjaw ruħhom li jżidu l-integrazzjoni ekonomika Tuneżina fis-suq Ewropew kif ukoll fir-reġjun tal-Magreb.
            
            
               Sabiex jissaħħaħ ir-rwol tal-innovazzjoni u tar-riċerka fl-iżvilupp ekonomiku, soċjali u reġjonali, l-UE u t-Tuneżija se jaħdmu fuq l-integrazzjoni tat-Tuneżija fiż-Żona Ewropea tar-Riċerka, b’mod partikolari billi jippromwovu edukazzjoni ogħla, it-tisħiħ tal-governanza, il-mekkaniżmi għall-promozzjoni tar-riċerka pubblika u t-trasferimenti tat-teknoloġija bejn il-qasam akkademiku u dak industrijali.
            
            
            
               2.2.Demokrazija, governanza tajba u drittijiet tal-bniedem
            
            
               L-UE u t-Tuneżija se jkomplu jagħtu importanza partikolari għall-proċess ta’ riforma demokratika u l-promozzjoni ta’ governanza tajba u l-istat tad-dritt, ir-rispett għad-drittijiet tal-bniedem u l-libertajiet fundamentali u t-tisħiħ tar-rwol u l-parteċipazzjoni tas-soċjetà ċivili. Iż-żewġ partijiet se jkomplu jippromovu l-proċess tar-riformi politiċi permezz tal-implimentazzjoni effettiva tal-Kostituzzjoni u l-impenji internazzjonali meħuda mit-Tuneżija.
            
            
               L-aspetti prijoritarji fl-oqsma ta’ governanza tajba u r-rispett tal-istat tad-dritt se jinkludu b’mod partikolari:
            
            
               –it-tisħiħ tal-istituzzjoni tal-parlament u l-ħolqien u t-twaqqif effettiv ta’ korpi indipendenti;
            
            
               –it-twaqqif tal-Qorti Kostituzzjonali;
            
         
         
            
               –il-konsolidazzjoni ta’ proċess elettorali demokratiku, trasparenti u indipendenti;
            
            
               –il-ġlieda kontra l-korruzzjoni u l-frodi, fost l-oħrajn permezz ta’ appoġġ għall-awtorità nazzjonali għall-ġlieda kontra l-korruzzjoni;
            
            
               –ir-riforma tas-sistema ġudizzjarja, inkluża l-approssimazzjoni tal-istandards internazzjonali inklużi dawk tal-Kunsill tal-Ewropa;
            
            
               –l-implimentazzjoni ta’ strateġija għal riforma u modernizzazzjoni tal-amministrazzjoni pubblika, li tinkludi t-titjib ta’ servizzi fil-livell ċentrali u lokali, l-introduzzjoni ta’ teħid ta’ deċiżjonijiet ibbażat fuq l-evidenza, is-simplifikazzjoni ta’ proċeduri amministrattivi u l-iżvilupp ta’ amministrazzjoni diġitali;
            
            
               –l-appoġġ għall-proċess ta’ deċentralizzazzjoni, inkluż il-bini ta’ kapaċità u ż-żieda tal-baġits tal-amministrazzjonijiet lokali, b’mod partikolari fil-kuntest tal-elezzjonijiet muniċipali f’Mejju 2018; it-tisħiħ tal-organizzazzjonijiet tas-soċjetà ċivili, ir-rwol tagħhom u l-kontribut tagħhom fil-proċess tat-teħid tad-deċiżjonijiet, u l-intensifikazzjoni ta’ parteċipazzjoni taċ-ċittadini, b’mod partikolari ż-żgħażagħ, fil-ħajja politika u fil-proċessi tat-teħid tad-deċiżjonijiet.
            
            
               L-impenji ta’ prijorità relatati mar-rispett u mal-promozzjoni tad-drittijiet tal-bniedem se jinkludu:
            
            
               –il-finalizzazzjoni tal-proċess ta’ armonizzazzjoni leġiżlattiva f’konformità mal-Kostituzzjoni u l-istandards internazzjonali, il-kooperazzjoni tat-Tuneżija f’fora multilaterali u l-implimentazzjoni tal-impenji li saru skont mekkaniżmu ta’ eżami perjodiku universali;
            
            
               –l-appoġġ għall-isforzi biex jiġu miġġielda l-forom kollha ta’ diskriminazzjoni, biex tiġi miġġielda t-tortura (inkluża l-implimentazzjoni ta’ impenji meħuda fil-qafas tal-Kumitat tan-NU Kontra t-Tortura) u biex jiġu mħarsa u promossi d-drittijiet tal-minoranzi, tan-nisa, tat-tfal u tal-migranti; 
            
            
               –l-appoġġ għal azzjoni pijuniera tat-Tuneżija biex tiġi miġġielda l-vjolenza kontra n-nisa, biex tiġi ggarantita l-ugwaljanza bejn is-sessi u biex jiġi promoss ir-rwol tan-nisa fl-oqsma kollha, b’mod partikolari fl-isferi ekonomiċi u politiċi;
            
            
               –il-protezzjoni tal-libertà tal-espressjoni u l-libertà ta’ assoċjazzjoni;
            
            
               –id-dritt għall-protezzjoni tad-data personali; u
            
            
               –ir-rispett għad-drittijiet tal-bniedem fil-qasam tas-sigurtà.
            
            
            
               2.3.It-tqarrib aktar flimkien tal-popli, il-mobbiltà u l-migrazzjoni
            
            
               It-tqarrib aktar flimkien tas-soċjetajiet Tuneżini u Ewropej permezz ta’ żieda tal-iskambji bejn il-popli, is-soċjetajiet u l-kulturi, huwa pilastru ewlieni tal-isħubija privileġġjata. Din id-dimensjoni ta’ mobilità hija importanti immens fl-implimentazzjoni tas-sħubija għaż-żgħażagħ. L-implimentazzjoni effettiva tal-assoċjazzjoni tat-Tuneżija mal-Orizzont 2020 u l-parteċipazzjoni tagħha f’Ewropa Kreattiva” u Erasmus + se jkunu l-foqol ta’ dawn l-isforzi.
            
            
               Il-ġestjoni kkoordinata tal-migrazzjoni hija prijorità politika kemm għat-Tuneżija u kif ukoll għall-UE. Iż-żewġ naħat se jfittxu li jtejbu d-djalogu u l-kooperazzjoni, b’mod partikolari l-implimentazzjoni tas-Sħubija għall-Mobilità, il-konsolidazzjoni fil-ġlieda kontra l-kawżi fundamentali tal-migrazzjoni irregolari, u r-rieda Ewropea biex tiġi appoġġata l-implimentazzjoni ta’ sistema ta’ ażil Tuneżina. Din il-kooperazzjoni, li se tirrifletti wkoll id-dimensjoni reġjonali ta’ dawn il-kwistjonijiet, se tinkludi:
            
            
               –l-implimentazzjoni tal-istrateġija nazzjonali Tuneżina dwar il-migrazzjoni; b’mod li tkopri l-ażil u l-protezzjoni internazzjonali, u tinkludi l-implimentazzjoni ta’ qafas leġiżlattiv xieraq; 
            
            
               –it-tlestija tan-negozjati dwar il-ftehimiet ta’ riammissjoni u dwar il-faċilitazzjoni tal-viżi;
            
            
               –il-governanza tajba tal-migrazzjoni legali permezz ta’ koordinazzjoni aħjar mal-Istati Membri tal-UE, filwaqt li jiġu rispettati l-kompetenzi nazzjonali tagħhom, inkluż l-implimentazzjoni ta’ skemi pilota ta’ mobilità u integrazzjoni aħjar tal-migranti fil-pajjiżi ospitanti;
            
            
               –l-appoġġ għall-mobilizzazzjoni tat-Tuneżini li jgħixu barra mill-pajjiż biex jinvestu f’setturi innovattivi fit-Tuneżija;
            
         
         
            
               –l-appoġġ għall-prevenzjoni tal-migrazzjoni irregolari billi jqisu aħjar kwistjonijiet ta’ migrazzjoni fi strateġiji għall-iżvilupp; dan jinvolvi wkoll ġestjoni tal-fruntieri mtejba u kampanji ta’ sensibilizzazzjoni dwar ir-riskji tal-migrazzjoni irregolari;
            
            
               –l-appoġġ għal attivitajiet li jipprevjenu u jiġġieldu l-faċilitazzjoni ta' immigrazzjoni illegali u t-traffikar ta’ bnedmin, fost l-oħrajn permezz tal-kxif u l-prosekuzzjoni ta’ netwerks kriminali; u
            
            
               –it-tisħiħ tal-kooperazzjoni dwar ir-ritorni u r-riammissjonijiet, inkluż permezz ta’ appoġġ għar-riintegrazzjoni sostenibbli ta’ Tuneżini rimpatrijati.
            
            
               
            
            
               2.4.Is-sigurtà u l-ġlieda kontra t-terroriżmu
            
            
               L-UE u t-Tuneżija qed jiffaċċjaw sfidi komuni ta’ sigurtà li jeħtieġu azzjonijiet konġunti miż-żewġ naħat, u dawn iridu jipproċedu skont il-valuri komuni tad-demokrazija u d-drittijiet tal-bniedem.
            
            
               It-Tuneżija għandha l-ħsieb li timplimenta l-istrateġija globali u multisettorjali tagħha fil-ġlieda kontra t-terroriżmu u l-estremiżmu vjolenti. L-oqsma ta’ prijorità għal kooperazzjoni se jinkludu:
            
            
               –l-implimentazzjoni tal-istrateġija nazzjonali kontra t-terroriżmu, b’mod partikolari billi jiġu msaħħa u modernizzati l-leġiżlazzjoni u l-istituzzjonijiet tas-sigurtà u dawk ġudizzjarji skont il-valuri demokratiċi mħaddna fil-Kostituzzjoni;
            
            
               –it-tħaffif tal-implimentazzjoni tal-programm ta’ appoġġ għar-riforma u l-modernizzazzjoni tas-settur tas-sigurtà, inkluż l-obbligu ta’ rendikont tal-forzi tas-sigurtà, u l-approfondiment ta’ din il-kooperazzjoni fuq il-progress li diġà sar;
            
            
               –il-ġlieda kontra l-ħasil tal-flus u l-finanzjament tal-kriminalità organizzata u t-terroriżmu, inkluż l-implimentazzjoni effettiva tal-pjan ta’ azzjoni maqbul mat-Task Force ta’ Azzjoni Finanzjarja; 
            
            
               –l-iżvilupp ta’ politika globali għall-prevenzjoni tar-radikalizzazzjoni;
            
            
               –il-kwistjoni tal-ġellieda barranin;
            
            
               –l-iżvilupp ta’ politika ta’ assistenza u protezzjoni għall-vittmi tat-terroriżmu;
            
            
               –il-ġlieda kontra l-kriminalità organizzata, b’mod partikolari fil-ġlieda kontra t-traffikar tal-armi tan-nar u d-drogi; 
            
            
               –l-appoġġ għall-implimentazzjoni tal-istrateġija nazzjonali għas-sigurtà tal-fruntieri;
            
            
               –it-tisħiħ tal-kooperazzjoni mal-aġenziji rilevanti tal-Unjoni Ewropea; u
            
            
               –il-kooperazzjoni fil-qasam tal-ġestjoni tar-riskju ta’ diżastri u l-prevenzjoni.
            
            
               L-Unjoni Ewropea se tkompli wkoll tipparteċipa bis-sħiħ fil-grupp tal-G7 + 6 li jiżgura l-koordinazzjoni bejn l-imsieħba ewlenin tat-Tuneżija.
            
            
               Barra minn hekk, oqsma oħra ta’ sħubija relatati mas-sigurtà u mad-difiża jistgħu jiġu żviluppati aktar.
            
         
         
            
            
               3.It-triq ’il quddiem għat-tisħiħ tas-sħubija privileġġjata bejn l-UE u t-Tuneżija
            
            
               L-importanza mogħtija miż-żewġ naħat għar-relazzjoni tagħhom se tkompli tiġi riflessa fl-intensità ta’ kuntatti politiċi u żjarat regolari, bħala parti minn djalogu politiku usa’ dwar is-suġġetti kollha ta’ interess reċiproku, inklużi kwistjonijiet reġjonali u globali. Jenħtieġ li d-dimensjoni reġjonali ta’ dawn it-taħditiet tiġi kkonsolidata. Iż-żewġ naħat huma konxji, f’dan ir-rigward, dwar l-importanza tal-kooperazzjoni tagħhom fil-kuntest tal-Unjoni għall-Mediterran. Minbarra d-djalogi eżistenti, iż-żewġ naħat se jaħdmu flimkien bil-ħsieb tal-organizzazzjoni ta’ laqgħat ta’ livell għoli bejn l-UE u t-Tuneżija u l-parteċipazzjoni ta’ ministri Tuneżini fit-taħditiet tal-Kunsill tal-Unjoni Ewropea dwar ċerti suġġetti. Iż-żewġ naħat jinkoraġġixxu kooperazzjoni parlamentari bejn il-Parlament Ewropew u l-Assemblea tar-Rappreżentanti tal-Poplu [Assemblée des Représentants du Peuple].
            
            
               Il-korpi tal-Ftehim ta’ Assoċjazzjoni (il-Kunsill ta’ Assoċjazzjoni, il-Kumitat ta’ Assoċjazzjoni u s-sottokumitati tekniċi) se jkomplu jkunu l-fora ppreferuta għall-implimentazzjoni effettiva tas-Sħubija. L-UE u t-Tuneżija se jfittxu li jtejbu l-effikaċja u l-valur miżjud tal-ħidma tagħhom u, sa fejn ikun possibbli, li jiggruppaw din il-ħidma skont temi ta’ prijorità ewlenin f’konformità mal-prijoritajiet strateġiċi.
            
            
               Sabiex il-prijoritajiet elenkati hawn fuq ikunu aktar tanġibbli, għandu jiġi propost pjan direzzjonali mit-Tuneżija u approvat mill-UE. Dan id-dokument pubbliku se jistabbilixxi l-miżuri l-aktar urġenti (leġiżlattivi, strateġiċi u operazzjonali) meħtieġa għall-irkupru soċjoekonomiku tal-pajjiż. Dan il-pjan direzzjonali se jkun mekkaniżmu flessibbli u operazzjonali għall-monitoraġġ fuq bażi ta’ darbtejn f’sena.
            
            
               Skont il-Komunikazzjoni Konġunta, l-UE impenjat ruħha li ssaħħaħ b’mod sinifikanti l-appoġġ finanzjarju tagħha lit-Tuneżija permezz tal-Istrument Ewropew ta’ Viċinat. L-UE u t-Tuneżija se jfittxu li jagħmlu l-aħjar użu mill-opportunitajiet ta’ finanzjament diġà eżistenti, inklużi strumenti ġodda bħalma huma l-Pjan ta’ Investiment Estern għall-UE, b’mod li jagħmlu l-aktar li jistgħu mill-komplementarjetà u mill-effetti ta’ ingranaġġ bejn is-sussidji tal-UE u s-self ipprovdut minn istituzzjonijiet finanzjarji. Iż-żewġ naħat se jfittxu li jtejbu s-sinerġija bejn djalogi politiċi u settorjali, u l-implimentazzjoni tal-kooperazzjoni finanzjarja. Huma se jaħdmu wkoll għat-tisħiħ ta’ mekkaniżmi ta’ koordinazzjoni u djalogu mal-imsieħba finanzjarji u d-donaturi internazzjonali bis-saħħa tar-responsabbiltà Tuneżina kemm fir-rigward tal-iffissar ta’ prijoritajiet u kif ukoll tal-implimentazzjoni tagħhom.
            
            
               Fl-aħħar nett, iż-żewġ naħat jimpenjaw ruħhom li jagħtu aktar viżibilità lir-relazzjoni strateġika bejn l-UE u t-Tuneżija, u li jippromwovu l-benefiċċji tal-kooperazzjoni tagħhom fost iċ-ċittadini fuq iż-żewġ naħat tal-Mediterran.
            
            
            
               ----------- 
            
            
         
         
            
                  
                     (1)
                  
                        Dan il-pjan jirrakkomanda mudell ġdid ta’ żvilupp għal tkabbir sostenibbli u inklużiv u huwa strutturat madwar ħames prijoritajiet: (i) il-governanza tajba, ir-riforma tal-amministrazzjoni pubblika u l-ġlieda kontra l-korruzzjoni, (ii) it-tranżizzjoni minn ekonomija bi spejjeż baxxi għal ċentru ekonomiku, (iii) l-iżvilupp uman u l-inklużjoni soċjali, (iv) ir-realizzazzjoni tal-ambizzjonijiet reġjonali, u (v) l-ekonomija ekoloġika, li hija pilastru għall-iżvilupp sostenibbli.
               
               
                  
                     (2)
                  
                        Din il-Komunikazzjoni mir-Rappreżentant Għoli tal-Unjoni Ewropea għall-Affarijiet Barranin u l-Politika ta’ Sigurtà u tal-Kummissjoni Ewropea lill-Parlament Ewropew u lill-Kunsill (JOIN (2016) 47 final tad-29 ta’ Settembru 2016) hija Ibbażata fuq ħames prijoritajiet: (i) il-promozzjoni ta’ governanza tajba u riforma tal-amministrazzjoni pubblika; (ii) it-tisħiħ tar-rwol tas-soċjetà ċivili; (iii) l-investiment fil-ġejjieni: il-ħolqien ta’ impjiegi u t-trawwim ta’ żvilupp ekonomiku sostenibbli; (iv) it-tnaqqis tal-inugwaljanzi fis-soċjetà; (v) l-appoġġ fl-indirizzar tal-isfidi tas-sigurtà; (vi) sforzi komuni għal ġestjoni aħjar tal-migrazzjoni u l-mobilità.